এক. সড়কপথে নৈরাজ্য বন্ধে ছাত্রদের শান্তিপূর্ণ আন্দোলনে পুলিশ ও ক্ষমতাসীনদের বিভিন্ন সংগঠনের কর্মীদের হামলার তীব্র নিন্দা জানাই এবং এর বিচার দাবি করছি। দুই. সড়ক পরিবহনে জবাবদিহিতা প্রতিষ্ঠার লক্ষ্যে এর মালিকানার সাথে এবং সড়ক শ্রমিক সংগঠনগুলোর সাথে জড়িত নৌমন্ত্রীসহ সব মন্ত্রীর পদত্যাগ দাবি করছি। আমরা মনে করি, দরকষাকষি শক্তির (শ্রমিক সংগঠন) নেতা এবং বাস্তবায়নকারী কর্তৃপক্ষ (মন্ত্রী) একই ব্যক্তি হলে এতে স্বার্থের সঙ্ঘাত হয়, এমনকি তা মন্ত্রীর শপথের লঙ্ঘনও বলে এই পদত্যাগ জরুরি হয়ে পড়েছে। তিন. বিদ্যমান আইনগুলোর সংস্কার করে সড়ক পরিবহনে আইন লঙ্ঘনের শাস্তি কঠোরতর করতে হবে। বিশেষ করে লাইসেন্স ছাড়া, ফিটনেস ছাড়া রাজপথে গাড়ি চালিয়ে মানুষ হত্যা করার জন্য ন্যূনতম সাত বছরের শাস্তি নিশ্চিত করতে হবে। ফিটনেসহীন গাড়ি, লাইসেন্সহীন বা অপ্রাপ্ত বয়স্ক ড্রাইভারদের চালাতে দিলে সড়ক শ্রমিকের পাশাপাশি যানবাহনের মালিকদেরও সড়কপথে মৃত্যুর দায় নিতে হবে এবং এ জন্য আইন মোতাবেক অপরাধে সহযোগীর শাস্তি পেতে হবে।